Harju Maakohus

Harju Maakohus on esimese astme kohus Eestis asukohaga Tallinnas. Seal arutatakse kriminaalasju, väärteoasju ja tsiviilasju.

Harju Maakohus loodi 24. mail 1990, mil Harju Rajooni Rahvakohus nimetati ümber.

Harju Maakohus on kohtunike arvult suurim kohus. Seal töötab 66 kohtunikku. Ka Harju Maakohtu töökoormus, s.t lahendatavate asjade arv on suurim. 2019. aastal lahendati seal vabariigis lahendatud tsiviilasjadest umbes 49%, kriminaalmenetlusasjadest umbes 40% ja väärteomenetlusasjadest umbes 39%.

1. jaanuarist 2015 pärimisregistrit kui asutust Harju Maakohtu juures enam ei ole ja sinna kirjalikke päringuid esitada ei saa. 1. jaanuaril 2015 jõustunud pärimisseaduse muudatuse kohaselt peetakse pärimisregistrit vaid elektrooniliselt ja registripidajaks on Notarite Koda.

 
Kuni 16. juulini 2018 oli Harju Maakohtul kolm kohtumaja: 
Liivalaia tn kohtumaja (asukohaga Liivalaia 24, Tallinn), 
Tartu mnt kohtumaja (asukohaga Tartu mnt 85, Tallinn) ja 
Kentmanni tn kohtumaja (asukohaga Tõnismägi 5a, Tallinn).
Harju Maakohtu Liivalaia tn kohtumajas arutati kriminaal- ja väärteoasju, Kentmanni tn ja Tartu mnt kohtumajades tsiviilasju.

16. juuliks 2018 koliti kolm kohtumaja ühte Tallinna kohtumajja, Lubja tänav 4.

Viited

Välislingid 
"Tallinna kohtumaja saavutas lõpliku kõrguse" err.ee, 10.11.2017

Tallinna asutused
Eesti kohtud